<classify> MWANAFUNZI wa kidato cha nne, Jasmini Ngoye 18 wa Shule ya Sekondari Lupanga mkoani Morogoro, anadaiwa kujilipua kwa risasi kooni iliyofumua utosi wa kichwa chake.Kamanda wa Polisi Mkoa wa Morogoro, Wilbroad Mutafungwa alisema hayo alipozungumza na waandishi wa habari ofisini kwake jana. Alisema tukio hilo ni la Februari 19, saa 12 asubuhi katika maeneo ya Kola B Manispaa ya Morogoro. Kwamba mwili wa mwanafunzi huyo, ulionekana ukiwa na jeraha la risasi kichwani.Kamanda Mutafungwa alisema taarifa za kuonekana kwa mwili huo, zilifikishwa kituo cha polisi na askari walifika eneo la tukio, ambapo uchunguzi ulionesha kuwa jeraha hilo la risasi, liliingia kwenye koo na kutokea kwenye utosi wa kichwa chake.Alisema pembeni mwa mwili wake, ilipatikana silaha bastola aina ya bereta yenye namba H.11135 ikiwa na magazini moja na ganda la risasi moja lililotumika. Kwa mujibu wa kamanda huyo, walipowahoji watu mbalimbali kuhusu tukio hilo, alijitokeza Profesa Hamis Mahigi 69 mkazi wa Kihonda, aliyesema anamtambua marehemu kuwa ni shemeji yake na alikuwa akiishi naye Kihonda na alitoweka tangu Februari 18, mwaka huu saa 10 jioni.Alisema kuwa uchunguzi wa tukio hilo, umeonesha kuwa chanzo cha tukio hilo ni msongo wa mawazo wa muda mrefu aliokuwa nao mtu huyo kabla ya kifo chake. Alisema kuwa walifanikiwa kupata kitabu chake cha kumbukumbu diary, ambayo aliandika ujumbe mbalimbali. Moja ya ujumbe ulisomeka Ni mtoto asiyejua wazazi wake na asiyejua kazaliwa wapi.Mtoto huyu anatamani kukiona kifo chake wakati wowote na muda wowote, mtu yeyote atakayeisoma diary hii ndiye atakayeandika siku, tarehe ya kifo changu. Alisema kuwa aliikabidhi diary hiyo kwa rafiki yake siku hiyo ya tarehe 18, aitwaye Imelda Milanzi, ambaye pia ni mwananfunzi wa Shule ya Sekondari Lupanga kidato cha nne.Kamanda Mutafungwa alisema kuwa uchunguzi kuhusu tukio hilo unaendelea. Kwamba mwili wa marehemu umehifadhiwa Hospitali ya Mkoa wa Morogoro kwa uchunguzi zaidi. Alisema kuwa Prof Maiga ambaye ndiye mmiliki wa bastola, amekamatwa na anahojiwa kuhusu tukio hilo.  <topic>: kitaifa 